Senki sem gondolhatja, hogy a tervező egyetlen színpadi mű jelmezeinek megtervezésére készül fel. Adott esetben hétköznapi ruhát, más esetben, táncruhát szélsőségesebb vagy szabadabb szituációkban test-objektet tervez. A kortárs előadásoknak csak egy része ősbemutató, a darabok többsége kortárs interpretáció.  Az előadásokban dolgozók az egyes színpadi szituációkat személyesen is aktualizálják, így a tervező képessége, szaktudása, energiái és kisugárzása egyszóval világnézete jut a produkcióba. A kortárs öltözékek - legyenek azok jelmezek utcai ruhák vagy objektek – az utóbbi évtizedekben fokozatosan fölgazdagodtak, szinte megtermékenyültek egymástól.  Esetenként annyira összeépültek, olyan bonyolult kapcsolatba kerültek, hogy az egyes műfajok specifikumait szerencsésebb egy konkrét helyzetben megvizsgálni, semmint az egész jelenséget sémákon magyarázni.

Véssey Anna, Sztravinszkij Tavaszi áldozat című darabjáról írt szakdolgozatának, anyag és technológia tanulmányainak, kapcsán az opponencia nem véletlenül mutatott rá a téma aktualitására és a párhuzamosan végzett elméleti és gyakorlati munka iskolai megoldásokon messze túlmutató konzekvenciáira. Ha a problémafelvetés előrevetíti a várható megoldást, gyakran előfordul, hogy a végeredményben a kutatásokból csupán a prekoncepciónak megfelelő eredmények summázódnak. Az öltözék együttes három darabjának eltérő funkcióira viszonylag egyszerű reagálási lehetőségek mutatkoztak a hordhatóságot és a kezelhetőséget érintő anyaghasználat, az előadó és a közönség fizikai távolságának hatásai a felületek mintázottságának kialakításában, a mondanivaló telítettségének eltérő igényszintje az eltérő funkciókban egyaránt.  Ezek a tulajdonságok egyik esetben sem specifikusak, azok jelenléte összekötő, vagy elkülönítő minősége folyamatosan keresztezi egymást. A színpadokon hétköznapokból beemelt darabokkal, az utcán jelmezszerű öltözeteket a kiállító terekben talált tárgyakkal, míg a kifutókon gyakran egyenesen textil plasztikákkal találkozhatunk. A fotó vagy a színpad eltávolító hatásai, alternatív vagy kamara előadásokon kevésbé érvényesülnek és fordítva. Véssey Anna problémafelvetésből, tehát nem következik feltétlenül ezeknek a funkcióknak diszciplináris határokon belüli specifikálása, és az elkészült textilekből is inkább egy globális rátekintés személyes szándéka nyilvánul meg. Tény, hogy a szakdolgozatból hiányolt személyesség az egyes előadások és azokhoz tartozó jelmezek összehasonlítása révén nem csak az elsődleges források hiányát pótolta volna, hanem a diplomamunka végeredményére is döntő hatást tehetett volna. Végül is azonban az elkészült darabok és annak tanulságai a diplomamunkája címéül választott kérdéskörben jutottak értelmezhető megoldásra és ez a tény önmagában igazolja a megoldást! 

Miről is van szó itt lényegében? 

Eddig két megállapítást tettünk, az egyik az, hogy a tervező személyét nem tudjuk kiiktatni a problémamegoldásból, a másik pedig az, hogy a diszciplináris specifikumok nem tárgyalhatók dogmatikusan rögzített formák között. Ha a személyesség hangsúlyos, akkor az individualitás erőteljes a kategorizálás pedig némileg visszavonult helyzetbe kerül. Ez utóbbi megállapítás bővebb magyarázatra szorul, mert az egyik vagy másik kategóriában megjelenő tulajdonságok együttese bír specifikáló erővel. Vannak problémák - a társadalmi kérdések többsége ilyen -amelyek eredendő összetettségüknél fogva interdiszciplináris vagy multidiszciplináris módszerrel közelíthetők meg.

 A három öltözéktípus összefüggéseire nem az egymáshoz való közelítés, tehát a jellegzetességek számának csökkenése, hanem éppen ellenkezőleg, az összetettség fokozódása a jellemző. Globális méretekben és elvben a kapcsolatteremtések egyre árnyaltabb, meghatározásaiban egyre rugalmasabb helyzetfelismerésekre és mozgékonyabb diszciplináris kategorizálásokra vagyunk képesek. Bizonyos elméletek szerint ebben a folyamatban végül a kategória határok eltűnnek és lényegében már nem kategóriákban, hanem kapcsolatrendszerekben gondolkodhatunk. A dolgok komplexitása aktuálisan a kategóriák számának radikális emelkedését, az öltözéktípusok meghatározásában végső soron a személyesség artikuláltabb megjelenését eredményezi, és fordítva.  

Megítélésemben azonban kétéves oktatás után mesterdiplomára aspirálni mindenképpen megfeszített helyzet, és az idővel folytatott reménytelen küzdelem önmagában kérdésessé teheti ezt a formát. Személy szerint köszönöm a színháztörténész alig egy nap alatt írt opponensi reakcióját, nagy szaktudással és igényességgel megfogalmazott kérdéseit. A helyzetet nem menti, de mégis fatális, ha ma, amikor az elefántcsonttornyokban is van térerő, egy másoddiplomázó félórával a védése előtt olvassa el az opponenciáját !? 

A végeredményen és a bizottság döntésén nincs mit vitatni. Annyit talán mégis érdemes hozzáfűzni, hogy egyetlen párhuzam vagy egy látszólagos ellentmondás még nem érv semmi ellen és semmi mellett. Én a magam részéről sohasem hittem a biztonsági kűrökben és őszintén becsülöm a bátrakat, akik az ismeretlenért képesek elhagyni a kijárt utakat. Ne feledjük, hogy részben ennek a gondolatnak a jegyében került az idei diplomázók egy része akadémikus művészeti előképzettség nélkül a kétéves képzésbe. Az elgondolás és az alakítás egyidejűsége, a személyes érintés, a közvetlen tapasztalat szerepe az egészben feltétlenül pozitív, még akkor is, ha az első eredmények némileg „diszkord” benyomást tesznek. 

Ez a látszólagos össze- rendezetlenség azonban nem jelent átgondolatlanságot és főleg nem téves útkeresést. Éppen ellenkezőleg! Ennek a szabad forma keresésnek van egy igen erőteljes etikai tanúság tétele. Ugyanis a fölhasított, szándékosan roncsolt szerkezetek konstruálása, a régihez, a használthoz, a kopotthoz kötődő mentális kötelékeinkre a felsebzett felületekre és bomló szerkezetek természetes jelenlétére fókuszál. Sztravinszkij darabjában nem egy konkrét nő feláldozásáról van szó. Az eredeti librettó szerint, a Föld és a termékenység nőnemű képzettársításai kerülnek eltérő interpretációkban az előadásokba. Ettől a ténytől még akkor sem tekinthetünk el, ha Véssey Anna megoldásában az öltözékek kifutói szituációban egyszerűbben és frappánsabban érik el hatásukat, mint az eredeti zenei környezetben. Megítélésemben éppen ez a kegyetlenül nehéz, kimódolatlanság adja meg az egész vállalkozás hitelességét és eltagadhatatlan kortárs értékeit. 

Ebből a szempontból nem a táncosnő testsúlya, a kilátszó fehérnemű vagy az a kérdés a döntő, hogy az öltözékek végül is számunkra tetszetős módon kerültek-e bemutatásra. Ezeken a részleteken keresztül külön-külön és együttesen is inkább a tapasztalatok hiányát mérhetjük le, sem mint a munkában tényleges jelenlévő tehetséget, elhívatottságot, szellemességet, kritikai képességeket vagy kreativitást. Sztravinszkij Sacre-je ez alkalommal nem az egy és a sok, az egyén és a társadalom, hanem a személyes és egyetemes ellenpontjaiban aktualizálható.

A Sztravinszkij librettó azt az örökké aktuális globális gender kérdést feszegeti, hogy lehet-e beszélni női egyenjogúságról mindaddig, amíg a nőjogok a férfielvű társadalom szabályai szerint alakíthatóak. A nő képességeit és rátermettségét kizárólag férfi feladatok sikeres ellátásának területén érheti el akkor, ha a férfiak ezt elfogadják. Hozzá teszem női területeken is csak akkor, ha a férfiaknak az tetszik. A kérdés azért aktuális, mert a világ ma sikeresebben működtethető a flexibilisebb női elvek alapján és ez irritálja a patriarchátust. Nem tudom, mi értelme van a textil diploma bizottságokba tektonikus vagy mediális szakembereket integrálni, akik azután magabiztos dilettantizmussal bíráskodnak egy tektonikus és mediális módszerekkel megfoghatatlan műfaj felett? Arról van ugyanis szó, hogy a női elvek nem formálisak, hanem teljesen megfoghatatlanok, rögzíthetetlenek, nem lehet megismételni őket és abszolút alkalmiak ahhoz, hogy formai szabályok alá vetüljenek. Én a magam részéről egyenesen megkérdőjelezem a formának, mint olyannak a független létezését is.

Az egyetemi törvény nyilvánvalóan meghatározza, hogy ki ülhet, és ki elnökölhet a diplomabizottságokban. Mindenkit megnyugtathatok, hogy vannak olyan szakemberek, akikben megbízhat az egyetem és a szakma egésze is, de léteznek belső lelki törvények is, amelyek megállíthatnák a modoros kívülállók diadalittas hangadásait. Ki az, aki egyetemi szinten elvállal valamit, amihez nyilvánvalóan nincsenek meg a szükséges ismeretei? Lehetne már végre valaki a MOME-n aki észreveszi a hallgatók és a tanári kar korlátozottá vált és szakszerűtlenül felülbírált helyzetét. Ez a kérdés éppen az a kérdés, amit a Sztravinszkij librettó feszeget. Hivatkozhatnék esztétikai és etikai elvek sérelmére, de egyszerűen a humanitás és a demokrácia az, ami hiányzik ezekből az eljárásokból.

